‘สมคิด’สั่งการบ้านคลัง6ข้อ
สมคิด สั่งการบ้านคลัง 6 ข้อ เร่งทำเสร็จในสิ้นปี หวังเสนอ ครม.ทันใช้ปีหน้า
30 ต.ค. 2558

สมคิด สั่งการบ้านคลัง 6 ข้อ เร่งทำเสร็จในสิ้นปี หวังเสนอ ครม.ทันใช้ปีหน้า
ด้าน นายสมคิด จาตุศรีพิทักษ์ รองนายกรัฐมนตรี กล่าวว่า ได้มอบนโยบายผู้บริหารกระทรวงการคลังระยะที่ 2 จำนวน 6 ด้าน โดยให้เริ่มดำเนินการทันที เพื่อปีหน้าจะได้เสนอคณะรัฐมนตรี (ครม.) เป็นแพ็กเกจ ประกอบด้วย 1.การปฏิรูปโครงสร้างภาษีอากรเพื่อขยายฐานรายได้ สร้างความเป็นธรรมให้สังคม โดยไม่เบียดเบียนประชาชน รวมทั้งพัฒนาการชำระเงินทางอิเล็กทรอนิกส์ หรืออีเพย์เมนต์
2.การอำนวยความสะดวกในการลงทุน การทำธุรกิจ และการให้บริการประชาชน 3.การพัฒนาศักยภาพการแข่งขันของประเทศ โดยได้มอบหมายให้สำนักงานเศรษฐกิจการคลัง (สศค.) เรื่องการจัดตั้งกองทุนนวัตกรรมที่จะนำเงินจากกองทุนมาใช้พัฒนาภาคธุรกิจทั้งไทยและต่างชาติร่วมลงทุน เป็นการยกระดับเพิ่มขีดความสามารถทางการแข่งขัน เบื้องต้นจะมีเงินจากรัฐในการจัดตั้งกองทุน
4.เรื่องการพัฒนาตลาดทุนและตลาดเงิน โดยให้ สศค.ร่วมกับธนาคารแห่งประเทศไทย (ธปท.) และสำนักงานคณะกรรมการพัฒนาการเศรษฐกิจและสังคมแห่งชาติ (สศช.) พัฒนาทั้งสองตลาดให้เป็นสากลมากขึ้น และต้องสะท้อนความต้องการของเศรษฐกิจ รวมถึงจะต้องมีการแก้ไขกฎเกณฑ์ กฎหมายให้ทันสมัย คาดว่าจะใช้เวลาดำเนินการประมาณ 5-6 เดือน
5.การเน้นการปฏิรูปภายในกระทรวงการคลัง เช่น กรมธนารักษ์ ต้องตอบสนองนโยบายเขตพัฒนาเศรษฐกิจพิเศษ และใช้ประโยชน์จากที่ราชพัสดุให้คุ้มกับมูลค่าทรัพย์สิน และ 6 ต้องทำการคลังเพื่อสังคม เช่น ธุรกิจเพื่อสังคม หรือ Social Enterprise แนวทางคือดึงภาคเอกชนเข้าร่วมลงทุนด้านสังคม
นายมนัส แจ่มเวหา อธิบดีกรมบัญชีกลาง เปิดเผยถึงการติดตามการนำส่งเงินของทุนหมุนเวียนที่มีสภาพคล่องส่วนเกินความจำเป็นส่งคลังเป็นรายได้แผ่นดิน เพื่อนำเงินมาเสริมฐานะการคลัง และรองรับการนำเงินดังกล่าวไปใช้ประโยชน์ในการดำเนินการสนับสนุนการขับเคลื่อนยุทธศาสตร์ในการพัฒนาประเทศ ทุนหมุนเวียนที่นำส่งตามแผนปฏิบัติงานมีจำนวน 29 กองทุน 2.8 หมื่นล้านบาท มีหน่วยงานของรัฐเจ้าของทุนหมุนเวียนได้นำส่งเงินแล้ว 26 กองทุน วงเงิน 1.71 หมื่นล้านบาท
ทั้งนี้ มีเพียงทุนหมุนเวียนอีก 3 ทุนที่ยังไม่ได้นำส่งเงิน รวมจำนวน 1 หมื่นล้านบาท ประกอบด้วย กองทุนพัฒนาการเมืองภาคพลเมือง กองทุนส่งเสริมการค้าระหว่างประเทศ และกองทุนเพื่อส่งเสริมการอนุรักษ์พลังงาน อยู่ระหว่างกระบวนการดำเนินงานของกองทุน
นอกจากนี้ นายกรัฐมนตรีมีนโยบายชัดเจนให้ทุนหมุนเวียนที่ยังไม่ได้นำส่งเงินให้เร่งดำเนินการส่งคืนคลังโดยเร็ว เพื่อใช้ในการพัฒนาประเทศตามนโยบายรัฐ และพัฒนาระบบเศรษฐกิจให้มีความมั่นคง แข็งแรง และยั่งยืน